Re aposel karwama kerlikaiy Jisas ka re kerkeis i aij iyn o tartar pana re wa korso,
ka sule re to kormo re ni ke.
Tmeiyn wruew tartar to tarwama tarwa.
Ka tpan nink koispaijna re iyn Jisas ka re aposel narꞌaiyn otul.
Sopana Jisas tekeis re paneke,
“So,
et eke iynpenek et entwa tal tako eni nin tron kois om nakonkona om ontonton.”
Kois re kerꞌerana wuek ka re pe peyien kerpeij karwa tal eni nin tron.
Olinka re ni tartar keryiel kerꞌes re na tal pana re narwa ney.
Kois re tmeiyn wruew iyn aiymol tartar kerpeij karwa na tal eneyeke kois re wa kerꞌep tal eneyeke watan kois Jisas ka re aposel iyn eke karwama epin.
Tem pana Jisas kapata toꞌon,
yi keyiel re ni tartar kerlikaiy kron.
Re korso pana sipsip eni tako elin iyn nawyieltek re.
Sopana olon kataiyn etek re ka yi koso moiyl iyn eke enien iyn komo re sule na o tartar.
Tem naka araw tokso natalpaij ka re disaipel iyn Jisas eke karwama na yi ka re ma terkeis i,
“Tal nake eni nin tron ka otul elin twana na tal eneyeke.
Kois araw kwaꞌiw taktalpaij ka nien tokso nawnenek.
Nakis re tmeiyn wruew nakere narwa.
Re korlon narwa re notal ka tal welen welen waron on titiy eney iyn narpeiyltekna otul yere iyn re narꞌaiyn.”
Olinka Jisas tekeisweyie re paneke,
“Omaka pelamat om nakeij re otul iyn re narꞌaiyn.”
Kois re tersera yi pan,
“Eka tekpiyl entosum otul nakoispaijna mak iyn 20-pla fotnait kois entekeij re ya?”
Kois yi teksera re “Omaka keꞌep bret petenien?
Om wa takyiel.”
Tem re wa keryiel,
re ma terkeis i paneke,
“Et eke teꞌep 5-pla bret ka peiyl eltin.”
Kois Jisas tekeis re paneke,
“Re tmeiyn wruew kerlilima kron eney om nakꞌeskaiy re naron tup tup,
ka nakeis re narnkoriw naron tal poꞌon omon eney.”
Kois re ni eneyeke wa kron tup tup.
Tup elen kerꞌepem eni 100-pla,
ka tup nilen eni 50-pla.
Kois Jisas ketiy bret 5-pla ka peiyl eltin kois yi ketelkaiya heven oko,
kois yi koso tenkiew na God kois yi to takꞌapal bret eneyeke ka yi keij re disaipel iyn eke iyn re narweswesa re tmeiyn wruew.
Kois peiyl eltin eney twana yi keꞌeiynkur kois re kerweswesa re ni tartar eneyeke.
Kois re tmeiyn wruew tartar eney karꞌaiyn otul eneyeke kwa otul kamꞌaiyna re.
Kois re disaipel kerꞌeiylmana re peiyl ka bret re tmeiyn wruew karꞌaiyn kasaiy re on on eneyekere kwa koispaijna tete 12-pla kerter.
Re ni wruew kron karꞌaiyn otul eneyeke namba yere ke kokoispaijna 5,000-pla re wruew.